Broj: 01-076/24-2738

Podgorica, 18.07.2024. godine

Klub poslanika ZBCG – Nova srpska demokratija

Poslanik, g-din Marko Kovačević

**POSLANIČKO PITANJE**

Da li je Vlada spremna da učestvuje u realizaciji projekta „Sunčani grad“ u Nikšiću?

**ODGOVOR**

Uvaženi poslaniče Kovačeviću,

Svjedoci ste da ova Vlada istinski radi na privlačenju investitora i stvaranju uslova da se pokrene jedan intenzivan investicioni ciklus. Želja nam je da podignemo kvalitet života u svim djelovima Crne Gore, a koristimo svaku priliku da prezentujemo potencijale za ulaganja.

Na toj liniji afirmišemo sve opštine da stvaraju investicione šanse I koriste raspoložive resurse za dobrobit svih građana. Zato je pronalazak najboljeg rješenja, kako bi se valorizovalo zapušteno zemljište u dominantno državnom i opštinskom vlasništvu u istočnom dijelu Nikšića, jako bitno za ekonomski napredak grada i bolji kvalitet života.

Za uspjeh projekta “Sunčani grad” jako je bitno osigurati dolazak kompanija koje će generisati nova radna mjesta, učiniti ovaj dio grada atraktivnijim za život i posjetioce. U tom kontekstu Vlada Crne Gore i nadležne institucije su, kroz usvajanje izmjena i dopuna Prostornog urbanističkog plana (PUP) Opštine Nikšić, omogućili razvoj ideje u vezi sa pomenutim projektom. Ovo je u konačnom, uz intenzivnu komunikaciju, dovelo do Ugovora imeđu opštine i kompanije BIG FASHION, koja će na lokaciji, predviđenoj za “Sunčani grad” graditi veliki tržni centar. To nije sve jer su u toku razgovori sa još nekoliko velikih kompanija, poput LIDL-a, čiji bi dolazak u Nikšić mogao da ima multiplikativni efekat na razvoj ove lokacije.

Na ovaj način država i posredno pomaže realizaciju ideje “Sunčani grad”, koja je od velike važnosti za Nikšić iz više razloga. Rješavanje stambenog pitanja krucijalno je za sve građane, a kroz obezbjeđivanje stanova po povoljnim uslovima u tom području, dodatno bi mlade vezali za ovu opštinu.

Elektroprivreda Crne Gore, kao kompanija u većinskom državnom vlasništvu, je nedavno podnijela zahtjev za izdavanje UTU uslova za stambeni kompleks od 130 stanova, a poznato je i da odvaja značajna sredstva za rješavanje stambenih potreba svojih zaposlenih.

Uz to, Vlada će se u projekat “Sunčani grad” konkretno uključiti i kroz izgradnju objekata od opšteg interesa kao društvenih servisa ovog dijela grada. Stvaranje jednog novog naselja zahtijeva gradnju škole, vrtića, šetališta, parkova, sportskih objekata…

Zato uvaženi poslaniče,

Hvala Vam na postavljenom pitanju, a garantujem da će će sve inicijative, koje za cilj imaju stvaranje boljih uslova za život naših građana, u Vladi imati iskrenog partnera i punu podršku.

S poštovanjem,

 **PREDSJEDNIK**

 **mr Milojko Spajić**